Այս փորձասենյակից դուրս հանդիպում ենք ՀՀ ժողովրդական արտիստ Անահիտ Քոչարյանի հետ, ով վայելում է ոչ միայն գյումրեցի հանդիսատեսի համակրանքը, այլ նաև ամբողջ երկրի: Իսկ գյումրեցի հանդիսատեսի ֆենոմենի մասին խոսելիս տիկին Քոչարյանը շեշտում է, որ այստեղ կհանդիպես շատ թատերասեր, օբյեկտիվ և անմիջական հանդիսատեսի. «Գիտեք, վերջին տարիներին քաղաքը դատարկվում էր, բայց այս պայմաններում մենք լիքը դահլիճներում ներկայացում ենք խաղում և բավականին շատ թվով ներկայացումներ, սա իսկապես ֆենոմենալ մի բան է, որ մտածում ես՝ քաղաքում մարդ չկա, բայց մենք անընդհատ խաղում ենք: Դերասանի համար ավելի ուրախալի բան չկա, երբ վարագույրը բացվում է և տեսնում ես լեփ-լեցուն դահլիճ: Իսկ գյումրեցի հանդիսատեսն ինձ համար անձնավորվել է մի շատ հարազատ, սրտացավ մարդու կերպարում, մի մարդ, առանց որի չեմ պատկերացնում իմ աշխատանքը»: